**DÔVODOVÁ SPRÁVA**

**B. Osobitná časť**

**Čl. I**

**K bodu 1**

Z dôvodu totožnosti obsahu pracovnej činnosti charakterizovanej v časti 07. Informatika v 10. platovej triede pracovnej činnosti 02 s obsahom pracovnej činnosti uvedenej v časti 07. Informatika v 10. platovej triede pracovnej činnosti 01 sa navrhuje pracovnú činnosť 02 vypustiť.

**K bodu 2**

Vo väzbe na nadobudnutie účinnosti zákona o pedagogických zamestnancoch a odborných zamestnancoch v časti 17. Školstvo a šport sa upravuje znenie pracovnej činnosti v 4. platovej triede s úplným stredným vzdelaním s poradovým číslom 7, v 5. platovej triede s úplným stredným vzdelaním s poradovým číslom 5, v 5. platovej triede s vysokoškolským vzdelaním prvého stupňa s poradovým číslom 2, v 6. platovej triede s úplným stredným vzdelaním s prvou atestáciou s poradovým číslom 1, v 6. platovej triede s vysokoškolským vzdelaním prvého stupňa s poradovým číslom 3, v 6. platovej triede s vysokoškolským vzdelaním druhého stupňa s poradovým číslom 2, v 7. platovej triede s vysokoškolským vzdelaním prvého stupňa s poradovým číslom 2, v 7. platovej triede s vysokoškolským vzdelaním druhého stupňa s poradovým číslom 7, v 8. platovej triede s vysokoškolským vzdelaním druhého stupňa s poradovým číslom 7 a v 9. platovej triede s vysokoškolským vzdelaním druhého stupňa s poradovým číslom 5.

**K bodu 3 a 4**

V súlade so zákonom o pedagogických zamestnancoch a odborných zamestnancoch sa terminologicky upresňuje kategória pedagogického zamestnanca „školský tréner“.

**K bodu 5**

Ustanovujú sa poznámky pod čiarou k odkazom na aktuálny právny predpis, na ktoré sa odkazuje v bode 6.

**K bodom 6, 7, 9 a 10**

V súlade so zákonom o pedagogických zamestnancoch a odborných zamestnancoch sa pracovné činnosti v 6. platovej triede s vysokoškolským vzdelaním druhého stupňa s poradovým číslom 2 a 3, v 7. platovej triede s vysokoškolským vzdelaním druhého stupňa s poradovým číslom 7 a 8, v 8. platovej triede s vysokoškolským vzdelaním druhého stupňa s prvou atestáciou s poradovým číslom 07 a 08, v 9. platovej triede s vysokoškolským vzdelaním druhého stupňa s druhou atestáciou s poradovým číslom 5 a 6 menia a dopĺňajú.

**K bodu 8**

V časti 17. Školstvo a šport v 7. platovej triede s vysokoškolským vzdelaním druhého stupňa sa vkladá nová pracovná činnosť pre poskytovanie poradenskej, podpornej a preventívnej činnosti pre študentov a zamestnancov vysokej školy s poradovým číslom 12 z dôvodu, že v praxi vznikla na vysokých školách nová pracovná činnosť, ktorá v katalógu pracovných činností doteraz nie je zaradená.

**Čl. II**

Z dôvodu potreby zosúladenia nariadenia vlády so zákonom o pedagogických zamestnancoch a odborných zamestnancoch sa navrhuje účinnosť predmetného nariadenia vlády od 1. septembra 2019.